Poliţiştii de imigrări din cadrul Centrului de Cazare a Străinilor Luaţi în Custodie Publică Arad au desfăşurat săptămâna trecută o misiune de îndepărtare sub escortă pentru 16 străini din Bangladesh, Sri Lanka, India şi Pakistan, împotriva cărora au fost emise decizii de returnare de pe teritoriul României. La ieşirea din ţară, pe numele străinilor a fost instituită măsura interzicerii intrării pe teritoriul statelor membre ale Uniunii Europene, Spaţiului Economic European şi Confederaţiei Elveţiene, pentru o perioadă de 5 ani, potrivit news.ro
”La data de 30 aprilie a.c., poliţiştii de imigrări din cadrul Centrului de Cazare a Străinilor Luaţi în Custodie Publică Arad au desfăşurat o misiune de îndepărtare sub escortă de pe teritoriul României, pentru 16 străini, dintre care 15 bărbaţi şi o femeie (10 străini din Bangladesh, patru din Sri Lanka, unul din India şi unul din Pakistan). Persoanele în cauză au fost îndepărtate până la Aeroportul Internaţional Cluj-Napoca, unde au fost îmbarcate pe curse comerciale către ţările de origine”, anunţă Ministerul de Interne.
Verificările efectuate de poliţiştii de imigrări au stabilit că persoanele în cauză au intrat legal în România în perioada 2019 - 2024, în scop de angajare, iar în lunile martie - aprilie a acestui an au fost depistate în tentativă de trecere frauduloasă a frontierei de stat.
”Imediat după depistare, poliţiştii de imigrări au emis pe numele acestora decizii de returnare sub escortă şi au fost introduse în centrul de custodie publică, până la îndepărtarea de pe teritoriul ţării noastre. În toate cazurile, la ieşirea din ţară, pe numele străinilor a fost instituită măsura interzicerii intrării pe teritoriul statelor membre ale Uniunii Europene, Spaţiului Economic European şi Confederaţiei Elveţiene, pentru o perioadă de 5 ani, în conformitate cu prevederile Ordonanţei de Urgenţă a Guvernului nr. 194/2002 privind regimul străinilor în România, republicată, cu modificările şi completările ulterioare”, precizează Ministerul de Interne în comunicat.
Pentru realizarea misiunilor, poliţiştii de imigrări din Arad au fost sprijiniţi de jandarmi din cadrul Inspectoratului Judeţean de Jandarmi Arad.
”Controlul permanent asupra respectării şederii în România a străinilor, combaterea migraţiei ilegale şi a muncii nedeclarate rămân în continuare acţiunile prioritare ale poliţiştilor de imigrări, care contribuie la creşterea gradului de siguranţă al cetăţeanului”, mai afirmă MAI.